Návrh 

na schválenie vkladu majetku štátu v správe Ministerstva dopravy, pôšt a telekomunikácií Slovenskej republiky do majetku právnickej osoby podľa § 13 ods. 7 písm. b) bodu 1 zákona Národnej rady SR č. 278/1993 Z. z. o správe                                       majetku štátu v znení neskorších predpisov

Ministerstvo dopravy, pôšt a telekomunikácií SR predkladá na rokovanie vlády návrh na schválenie vkladu majetku štátu v správe ministerstva do majetku právnickej osoby podľa § 13 ods. 7 písm. b) bodu 1. zákona Národnej rady SR č. 278/1993 Z. z. o správe majetku štátu v znení neskorších predpisov. Podľa uvedeného ustanovenia zákona „Ústredný orgán štátnej správy Slovenskej republiky môže so súhlasom vlády Slovenskej republiky použiť nehnuteľné veci vo vlastníctve štátu ako vklad do majetku právnickej osoby.“. 
 Ide o vklad pozemkov vo vlastníctve štátu v k.ú. Bratislava – Nivy vo výmere 14 469 m2 v hodnote 34 604 000 Sk, určenej znaleckým posudkom do majetku spoločnosti METRO Bratislava, a.s., v ktorej štát vlastní 34 % akcií. Predložený návrh vychádza z uznesenia vlády č. 805/2002 a uznesenia vlády SR č. 315/2000, ktorým sa doplnila príloha č. 2 materiálu č. 1002/2000.
V máji 2000 prerokovala vláda materiál k návrhu riešenia aktuálnych problémov Hlavného mesta SR, v ktorom súhlasila s prísľubom štátnej záruky za úvery na zabezpečenie financovania stavby „Most Košická“. V bode C. 2 uznesenia č. 315/2000 uložila ministrovi dopravy, pôšt a telekomunikácií v spolupráci s primátorom Hlavného mesta SR zabezpečiť vloženie nehnuteľností (pozemkov) v lokalite Bratislava – Pribinova ulica, špecifikovaných v prílohe materiálu ako majetkový vklad do obchodných spoločností založených Hlavným mestom SR. Hlavné mesto SR určilo akciovú spoločnosť METRO Bratislava, a.s.
Vláda schválením majetkového vkladu štátu prispieva k riešeniu potrieb hlavného mesta, a to pripravovanej výstavby premostenia Dunaja – „Most Košická“ a vybudovania mestského administratívneho a obchodného centra v zóne Pribinová, t.j. v lokalite od nábrežnej hrany až po hranicu územného obvodu Prístavu Bratislava.
Predmetom nepeňažného vkladu, realizovaného na základe uzn. vl. č. 315/2000, mali byť pozemky v predpokladanej výmere 123 000 m2 v správe rozpočtovej organizácie Ministerstva dopravy, pôšt a telekomunikácií SR – Štátna plavebná správa. V súlade so zákonom Národnej rady SR č. 278/1993 Z. z. o správe majetku štátu v znení neskorších predpisov bol vykonaný bezplatný prevod predmetných pozemkov zo Štátnej plavebnej správy na zriaďovateľa – Ministerstvo dopravy. pôšt a telekomunikácií SR. 
Následne po udelení súhlasu Ministerstva financií SR vložilo Ministerstvo dopravy, pôšt a telekomunikácií SR časť pozemkov vo výmere 73 654 m2 ako nepeňažný vklad ocenený vo výške 121 529 100 Sk do spoločnosti METRO Bratislava, a.s. Realizáciou nepeňažného vkladu do majetku spoločnosti sa štát v zastúpení Ministerstva dopravy, pôšt a telekomunikácií stal akcionárom tejto spoločnosti s podielom 34 % akcií. 
Požiadavka Hlavného mesta SR na vklad pozemkov, špecifikovaná v uzn. vl. č. 315/2000 nebola v plnom rozsahu splnená, nakoľko predmetom vkladu nemohli byť zastavané pozemky, nábrežná zóna ani pozemky, ktoré mali v katastri nehnuteľností zapísanú plombu. Rozdiel v požiadavkách mesta a možnostiach vkladu bol 49 346 m2. Ministerstvo dopravy, pôšt a telekomunikácií SR v spolupráci so Štátnou plavebnou správou vykonalo fyzickú previerku pozemkov v prístave, ktoré mali byť predmetom vkladu a následne aktualizáciu a upresnenie pozemkov podľa digitálnych máp. Osobitne boli preverené zastavané plochy, či ide o plochy zastavané stavbami tretích osôb, ktoré nemôžu byť predmetom vkladu alebo stavbami pôvodnej a existujúcej dopravnej infraštruktúry. Zároveň v spolupráci s mestom bol nanovo vymedzený územný obvod Prístavu Bratislava. 
Následne Hlavné mesto SR predložilo v júli 2002 do vlády nový materiál, ktorým bolo uzn. vlády SR č. 315/2000 zmenené a doplnené prílohou č. 2 materiálu. Vláda uznesením č. 805/2002 schválila uvedený materiál a uložila ministrovi dopravy, pôšt a telekomunikácií zabezpečiť vloženie nehnuteľností – pozemkov  v zóne Pribinova ako majetkový vklad do spoločnosti METRO Bratislava, a.s. 
Predmetom vkladu sú:
1.	pozemky špecifikované v prílohe č. 2 uznesenia vlády, nachádzajúce sa v k.ú. Bratislava – Nivy, zapísané na liste vlastníctva č. 3109. Ide o 35 pozemkov, ktoré vznikli prerozdelením pôvodných parciel v dôsledku zmeny výmery vyplývajúcej z vylúčenia zastavaných pozemkov stavbami tretích osôb a vyčlenenia nábrežnej hrany (parcely čísla 9186/4, 9186/22, 9186/24, 9186/30, 9186/40, 9186/41, 9193/1, 9193/20, 9193/158 až 179, 9193/201, 9193/202, 9193/203, 9205 a 9206/5) v celkovej výmere 11 667 m2 a v hodnote 29 130 623 Sk a 
2.	pozemky nezrealizované podľa prílohy č. 1 uznesenia vlády, nachádzajúce sa v k.ú. Bratislava – Nivy, zapísané na liste vlastníctva č. 3109. Ide o 3 pozemky (parcely číslo 9193/12, 9193/13 a 9193/15, z ktorých bola odstránená plomba zapísaná v danom čase v katastri nehnuteľností) v celkovej výmere 2 802 m2 a v hodnote 5 473 377 Sk.
Navrhovaný vklad do obchodnej spoločnosti METRO Bratislava, a.s. predstavuje pozemky vo výmere 14 469 m2 a v hodnote 34 604 000 Sk. Hodnota nepeňažného vkladu bola určená podľa znaleckého posudku č. 24/2002 (dodatok k znaleckému posudku č. 21/2002) o cene nehnuteľností - pozemkov v areáli "Starého prístavu" na Pribinovej ulici v katastrálnom území Nivy, okres Bratislava II, vypracovaného znalcom Ing. Petrom Adamcom, bytom Korytnická 5, Bratislava. Znalec bol vymenovaný na základe rozhodnutia ministra spravodlivosti SR č. 3466/98-50 zo 7. júla 1998 pre základný odbor stavebníctvo, odvetvie pozemné stavby a oceňovanie nehnuteľností a je zapísaný v zozname znalcov Krajského súdu v Bratislave, ev. č. 10 805. Znalecký posudok tvorí prílohu tohto materiálu. 
Prehľad plnenia uznesení vlády: 
P.
č.	Plnenie uznesení vlády 	výmera v m2	ocenenie v Sk	
			m2	celkom	
1	príloha č. 1 uzn. vlády č. 315/2000	123 000 	1 500	184 500 000	
2	skutočný vklad	 73 654	1 650	121 529 100	
3a	príloha č. 2 uzn. vlády č. 315/2000 v znení uzn. vlády č. 805/2002	11 667	2 497	 29 130 623	
3b	dodatočné plnenie prílohy č. 1 uzn. vlády  č. 315/2000	  2 802	1 953	5 473 377	
3c	spolu  uzn. vlády č. 805/2002	14 469	-	34 604 000	
5	spolu plnenie uzn. vlády č. 315/2000 a č. 805/2002	88 123 	-	156 133 100	
6 	rozdiel 	34 877	-	28 366 900	
Rozdiel v nerealizovanej výmere pozemkov (34 877 m2) predstavujú pozemky, ktoré nemôžu byť predmetom vkladu, nakoľko ide o pozemky zastavené stavbami vo vlastníctve tretích osôb alebo o pozemky v obvode nábrežnej hrany. 
Mimoriadne valné zhromaždenie spoločnosti METRO Bratislava, a.s. 13. novembra 2002 prerokovalo dôvody zvýšenia základného imania spoločnosti, a to plnenie uznesenia Mestského zastupiteľstva č. 333/2000 a uznesení vlády č. 315/2000 a 805/2002 a schválilo zvýšenie základného imania o 101 766 500 Sk., t.j. na 459 215 100 Sk. Na navýšení základného imania sa podieľa akcionár Hlavné mesto SR hodnotou vkladu 67 172 500 Sk a akcionár Ministerstvo dopravy, pôšt a telekomunikácií SR hodnotou vkladu 34 604 000 Sk. Notárska zápisnica z valného zhromaždenia spoločnosti METRO Bratislava, konaného 13. novembra 2002 tvorí prílohu materiálu. 
Obaja akcionári sa dohodli na zvýšení základného imania v pomere, v akom sa ich akcie podieľajú na doterajšom základnom imaní a súhlasili, aby sa zvýšenie základného imania uskutočnilo bez výzvy na upisovanie akcií, nakoľko spoločnosť bola založená bez výzvy na upisovanie akcií. Na základe predložených znaleckých posudkov nepeňažných vkladov oboch akcionárov mimoriadne valné zhromaždenie schválilo zvýšenie základného imania. Zvýšenie základného imania sa vykoná zvýšením nominálnej hodnoty jednej akcie, a to z hodnoty 3 574 386 Sk/akcia na hodnotu 4 592 151 Sk/akcia. 
Vývoj základného imania spoločnosti METRO Bratislava:

Pohyb základného imania 	
rok	Výška základného imania	z toho zmena základného imania	
		celkom
v Sk	majetkové podiely	celkom
v Sk	vklad akcionárov	
			mesto	štát		mesto	štát	
vznik spoločnosti.	1997	100 000 000	100 %	0	0	0	0	
zníženie 	1999	91 400 000	100 %		- 8 600 000	0	0	
zvýšenie 	2001	357 438 600	66 %	34 %	266 038 600	144 509 500	121 529 100	
zvýšenie 	2002	459 215 000	66 %	34 %	101 776 500	67 172 500	34 604 000	

V súlade s uznesením mimoriadneho valného zhromaždenia spoločnosti bola uzatvorená zmluva medzi Ministerstvom dopravy, pôšt a telekomunikácií SR ako vkladateľom a spoločnosťou METRO Bratislava, a.s. ako nadobúdateľom o vložení nepeňažného vkladu do základného imania spoločnosti METRO Bratislava, a.s. Platnosť zmluvy je podmienená súhlasom vlády SR. Zmluva nadobudne účinnosť dňom zápisu nehnuteľností v katastri nehnuteľností. Zmluva spolu s dokladmi o identifikácii spoločnosti METRO Bratislava, a.s. tvoria prílohy materiálu. 
Navrhovaný postup vkladu majetku štátu je v súlade s platnou legislatívou, a to zákonom Národnej rady SR č. 278/1993 Z. z. o správe majetku štátu v znení neskorších predpisov a Obchodným zákonníkom. Návrh na majetkový vklad pozemkov vo vlastníctve štátu do obchodnej spoločnosti METRO Bratislava, a.s. je potrebné hodnotiť z pohľadu potreby riešenia aktuálnych problémov Hlavného mesta SR Bratislavy. Vklad majetku do obchodnej spoločnosti METRO Bratislava, a.s. je príspevkom štátu na riešenie týchto problémov a zároveň znamená kapitálové posilnenie spoločnosti, ktorá bude zabezpečovať významnú stavbu na území hlavného mesta – „Most Košická“.